Okresná prokuratúra Bratislava III 
Vajnorská 47, 832 77 Bratislava 3 	

Sp. zn. : 1 Pv 365/12/1103	Bratislava III, 16.11.2012
EEČ : 2-10-169-2012

U Z N E S E N I E

Trestná vec:	obvinená XXXXX  
Prečin:	Nedovolená výroba omamných a psychotropných látok, jedov alebo prekurzorov, ich držanie a obchodovanie s nimi podľa § 171 odsek 1 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátorka Okresnej prokuratúry Bratislava III
Podľa § 216 odsek 1 Trestného poriadku podmienečne zastavujem trestné stíhanie obvinenej:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
dňa 30.06.2012 v čase o 17.25 hod. v Bratislave na ulici Cesta Mládeže pod parkoviskom na Železnej studničke počas kontroly hliadkou Obvodného oddelenia PZ Bratislava Nové mesto - západ pod volacím znakom Celta 320 vyhodila z kabelky na zem dokrčenú krabičku z cigariet, v ktorej bolo priesvitné igelitové vrecko s bielou kryštalickou látkou, o ktorej sa vyjadrila, že sa jedná o pervitín, pričom predložené vrecko s tlakovým uzáverom obsahovalo 153 mg kryštalického materiálu s obsahom viac ako 30 mg účinnej látky metamfetamín, čo zodpovedá minimálne 3 obvykle jednorazovým dávkam drogy, pričom metamfetamín je zaradený v zmysle zákona NR SR č. 139/1998 Z.z. o omamných látkach, psychotropných látkach a prípravkoch v znení neskorších predpisov do II. skupiny omamných látok, 

Podľa §216 odsek 2 Trestného poriadku je určená obvinenej skúšobná doba v trvaní 12 mesiacov.
Z priloženého spisového materiálu nevyplýva potreba uložiť obvinenej v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
Poverený príslušník OR PZ Bratislava III, Obvodného oddelenia Bratislava Nové mesto - západ viedol pod sp. zn. ORP-1369/NMZ-B3-2012 trestné stíhanie proti obvinenej XXXXX pre prečin nedovolenej výroby  omamných a psychotropných látok, jedov alebo prekurzorov, ich držanie a obchodovanie s nimi podľa § 171 ods. 1 Trestného zákona na vyššie uvedenom skutkovom základe.

Po skončení vyšetrovania predložil poverený príslušník PZ spis tunajšej prokuratúre s návrhom na podanie obžaloby.
Dôkladným preskúmaním kompletného na vec sa vzťahujúceho spisového materiálu, som zistila, že v uvedenom prípade sú splnené všetky podmienky pre postup podľa §216 a nasl. Tr. poriadku.

Obvinená je stíhaná pre prečin nedovolenej výroby omamných a psychotropných látok, jedov alebo prekurzorov, ich držanie a obchodovanie s nimi podľa § 171 ods. 1 Trestného zákona, na ktorý zákon stanovuje trest odňatia slobody až na 3 roky, teda je naplnená podmienka uvedená v 1. vete ods. 1 ust. § 216 Tr. poriadku, že musí ísť o konanie o prečine, na ktorý zákon stanovuje trest odňatia slobody, ktorého horná hranica neprevyšuje 5 rokov.

Obvinená XXXXX bola pred samotným výsluchom poučená povereným príslušníkom PZ o možnosti podmienečného zastavenia trestného stíhania podľa § 216 Tr. poriadku, pričom obvinená s takýmto postupom súhlasila, čím je splnená aj zákonná podmienka v 2.vete ods. 1 § 216 Tr. poriadku a to, že trestné stíhanie sa môže podmienečne zastaviť iba so súhlasom obvineného.

Obvinená sa ku skutku, ktorý sa jej kladie za vinu v plnej miere priznáva. Drogu dostala od známeho, v súčasnej dobe drogy už neužíva. Svojho konania ľutuje a v budúcnosti sa podobného konania nedopustí.

Priznanie obvinenej XXXXX je potvrdené aj svedeckou výpoveďou zasahujúceho príslušníka PZ XXXXX, výpoveďou svedkyne XXXXX, závermi znaleckého posudku KEÚ PZ č. PPZ -KEU-BA-EXP-2012/9692 a dosiaľ zadovážené dôkazy preukazujú, že priznanie a vyhlásenie obvinenej bolo vykonané slobodne, vážne a zrozumiteľne.

Podľa § 171 ods. 1 Trestného zákona, kto neoprávnene prechováva pre vlastnú potrebu omamnú látku, psychotropnú látku, jed alebo prekurzor, potrestá sa odňatím slobody až na tri roky.     
V zmysle § 135 ods. 1 Trestného zákona, prechovávaním omamnej látky, psychotropnej látky, jedu alebo prekurzora pre vlastnú potrebu sa rozumie mať neoprávnene v držbe po akúkoľvek dobu omamnú látku, psychotropnú látku, jed alebo prekurzor v množstve, ktoré zodpovedá najviac trojnásobku obvykle jednorazovej dávky na použitie, a to pre osobnú spotrebu.
       
Po vyhodnotení všetkých zadovážených dôkazov jednotlivo i v súhrne považujem za dostatočne preukázané, že konanie obvinenej XXXXX - neoprávnené prechovávanie omamnej látky zodpovedajúcej minimálne trojnásobku obvyklej jednorazovej dávky na použitie pre vlastnú spotrebu napĺňa všetky zákonné znaky prečinu nedovolenej výroby omamných a psychotropných látok, jedov alebo prekurzorov, ich držanie a obchodovanie s nimi podľa § 171 ods. 1 Trestného zákona.

Nakoľko však v osobe obvinenej XXXXX ide o doteraz súdne netrestanú osobu, priestupkovo prejednávanú jeden krát pre priestupok podľa § 48 zák. č. 372/1990 Zb. o priestupkoch, možno v zmysle zákona, s prihliadnutím na jej doterajší život i okolnosti prípadu dôvodne považovať rozhodnutie podmienečne zastaviť trestné stíhanie za dostačujúce.

Podľa § 216 ods. 2 Tr. poriadku som obvinenej XXXXX určila skúšobnú dobu vo výmere 1 /jeden/ rok. Skúšobná doba sa začína právoplatnosťou uznesenia o podmienečnom zastavení trestného stíhania.
	
Na základe vyššie uvedených dôvodov som rozhodla tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Eva Jančová
prokurátorka